****

**Comisiynydd**

**Heddlu a Throseddu Dyfed-Powys**

**Panel Craffu**

**Ymarfer Hap Samplu**

**Digwyddiadau Trosedd Casineb**

**Canfyddiadau ac Adborth Aelodau’r Panel**

**Medi 2021**

# 1.0 Cefndir

Roedd disgwyl i aelodau ymgynnull mewn cyfarfod rhithwir ar Skype ar 29 Medi 2021 i adolygu 16 o Ddigwyddiadau Trosedd Casineb. Yn anffodus, oherwydd y nifer isel oedd yn bresennol, ac am nad oedd y Panel yn gworwm, penderfynwyd canslo’r cyfarfod rhithwir ac i aelodau adolygu’r achosion yn annibynnol o bell a rhoi adborth i SCHTh drwy e-bost yn lle.

Nodir y diffiniad o Drosedd Casineb yn y Canllawiau Craffu ar Droseddau Casineb fel a ganlyn:

“Diffinnir Trosedd Casineb fel ‘unrhyw drosedd sy’n cael ei ystyried, gan y dioddefwr neu unrhyw un arall, yn un a gaiff ei symbylu gan elyniaeth neu ragfarn tuag at rywun yn seiliedig ar nodwedd bersonol.’

Cytunwyd ar y diffiniad cyffredinol hwn yn 2007 gan yr heddlu, Gwasanaeth Erlyn y Goron, y Gwasanaeth Carchardai (y Gwasanaeth Cenedlaethol Rheoli Troseddwyr erbyn hyn) ac asiantaethau eraill sy’n ffurfio’r system cyfiawnder troseddol.”

Mae yna bum llinyn (ffactorau ysgogol) o Droseddau Casineb a gaiff eu monitro’n ganolog:

• hil neu ethnigrwydd;

• crefydd neu gredoau;

• cyfeiriadedd rhywiol;

• anabledd; a

• hunaniaeth drawsryweddol

Gall trosedd gael ei symbylu gan ragfarn neu elyniaeth tuag at nodwedd bersonol arall nad yw'n cael ei monitro'n ganolog; byddai'r rhain yn cael eu cofnodi hefyd, er y byddai'r llinyn yn cael ei nodi fel 'heb ei gofnodi'. Mae'r categori hwn o gasineb yn ein galluogi i ganfod a oes tueddiadau a phatrymau sy'n dod i'r amlwg nad ydynt o reidrwydd yn gyffredin yn genedlaethol.

Mae Cynllun Cydraddoldeb Strategol Heddlu Dyfed-Powys 2020-2024 yn cynnwys amcan sy'n ymwneud â Throseddau Casineb:

**Amcan 1:** Codi ymwybyddiaeth o beth yw Troseddau Casineb a Digwyddiadau Casineb a sut i'w hadrodd mewn ymgais i gynyddu hyder aelodau o'r gymuned i roi gwybod i ni am Droseddau a Digwyddiadau Casineb.

Mae Strategaeth Troseddau Casineb Heddlu Dyfed-Powys yn nodi 9 amcan:

|  |  |
| --- | --- |
| **Amcan 1** | Sicrhau ein bod yn deall ein cymunedau'n llawn o ran Troseddau a Digwyddiadau Casineb a brofir |
| **Amcan 2** | Sicrhau ein bod yn diogelu yn unol â hynny, yn cael ein cefnogi gan bartneriaid, ac yn amddiffyn dioddefwyr Troseddau a Digwyddiadau Casineb sy'n agored i niwed |
| **Amcan 3** | Rheoli disgwyliadau a chynyddu boddhad dioddefwyr drwy barhau i ddatblygu'r cymorth a'r wybodaeth sydd ar gael i ddioddefwyr Troseddau a Digwyddiadau Casineb gyda'n partneriaid |
| **Amcan 4** | Dileu rhwystrau i adrodd am Droseddau a Digwyddiadau Casineb drwy gynyddu hygyrchedd mecanweithiau ar gyfer adrodd am Droseddau Casineb, gan gynnwys cyflwyno canolfannau adrodd a reolir gan drydydd parti |
| **Amcan 5** | Sicrhau bod gennym fesurau a phrosesau digonol ar waith ar gyfer nodi tensiynau cymunedol, a bod gennym adnoddau digonol a chymwysedig ar waith wedyn i gynorthwyo Timau Plismona yn y Gymdogaeth |
| **Amcan 6** | Sicrhau bod yr holl droseddau a digwyddiadau sy'n gysylltiedig â chasineb yn cael eu nodi felly, a'r camau perthnasol a gymerir drwy gynnal archwiliadau rheolaidd |
| **Amcan 7** | Deall cyflawnwyr a chymhellion Troseddau Casineb yn well gyda'r bwriad o ddatblygu menter atal leol sy'n herio agweddau a chredoau |
| **Amcan 8** | Cynyddu hyder dioddefwyr i roi gwybod i'r heddlu am ddigwyddiadau drwy hyrwyddo canlyniadau cadarnhaol, gan gynnwys y rhai sy’n cael eu nodi fel seiberfwlio |
| **Amcan 9** | Adolygu prosesau sy'n ymwneud â gwaredu Troseddau Casineb er mwyn sicrhau y cyflawnir canlyniadau cadarnhaol lle bo hynny'n bosibl a lleihau nifer y troseddau lle nad yw'r dioddefwr yn cefnogi camau pellach  |

# 2.0 Canfyddiadau

Achos 1

* Nododd yr aelodau fod y risg yn yr achos hwn wedi'i nodi a'i chofnodi’n gywir fel aflonyddwch domestig.
* Roedd dryswch ymhlith yr aelodau ynghylch a gynhaliwyd asesiad risg ai peidio, gan nad oedd tystiolaeth glir yn y ddogfennaeth. Nodwyd bod gan y ddogfen DASH (asesiad risg Cam-drin Domestig, Stelcio ac Aflonyddu = *Domestic Abuse, Stalking and Harassment*) "ni chadwyd unrhyw ddata" ar gyfer y rhan fwyaf o feysydd. Arweiniodd hyn at ddryswch a diffyg dealltwriaeth.
* Roedd yr aelodau'n fodlon bod natur fregus y dioddefwr wedi'i hasesu a bod yr heddlu wedi ystyried eu dymuniadau personol i beidio â chyflwyno unrhyw gyhuddiadau.
* Ni allai'r aelodau ddod o hyd i dystiolaeth bod y person dan amheuaeth a'r tyst wedi cael gwybod bod y digwyddiad yn cael ei drin fel aflonyddwch domestig yn hytrach na digwyddiad Trosedd Casineb.
* At ei gilydd, roedd yr aelodau’n fodlon a theimlent fod y canlyniad priodol wedi'i gymhwyso ar gyfer yr achos.
* Nododd yr aelodau nad oedd unrhyw dystiolaeth o ymchwiliad pellach i'r difrod troseddol a ddigwyddodd.

Achos 2

* Roedd yr aelodau'n fodlon bod y risg wedi'i nodi'n gywir ac yr ymdriniwyd â hi’n gywir.
* Nododd yr aelodau'n gadarnhaol fod asesiad risg wedi'i gynnal a bod tystiolaeth amlwg o hynny.
* Nododd aelodau'r panel fod Swyddog Cymorth Troseddau Casineb (SCTC) wedi'u penodi a'u bod wedi cysylltu â'r dioddefwr o fewn 48 awr i'r digwyddiad gael ei gofnodi.
* Nodwyd yn yr achos fod y dioddefwr yn hapus iawn gyda chamau gweithredu’r heddlu. Cafodd y dioddefwr eu diweddaru ynglŷn â'r achos, hyd yn oed ar ôl gwrthod cyswllt pellach gan swyddogion cymorth.
* Roedd yr aelodau'n fodlon ar y canlyniad a gymhwyswyd i'r achos.
* Dywedodd yr aelodau yr ymdriniwyd â’r achos hwn yn dda.

Achos 3

* Dywedodd yr aelodau fod angen eglurhad mewn perthynas â'r diffiniad o Drosedd Casineb ar gyfer yr achos hwn. Teimlai'r Panel nad oedd yn glir a oedd y digwyddiad hwn yn ddigwyddiad Trosedd Casineb ai peidio.
* Cynhaliwyd asesiad risg, a chofnodwyd tystiolaeth yn glir.

Crëwyd cynllun 13 pwynt a diweddarwyd hwn gan y Swyddog yn yr achos a'r Swyddog Cymorth Troseddau Casineb.

* Nodwyd bod SCTC wedi'u penodi, fodd bynnag, cysylltwyd â'r dioddefwr drwy e-bost. Nid oedd hyn o fewn y canllawiau.
* Nodwyd bod SCTC wedi ceisio cysylltu o fewn y 48 awr fel sy’n ofynnol yn ôl y canllawiau, ond nid oedd y dioddefwr ar gael. Nododd yr aelodau fod SCTC, yn dilyn ail ymgais, wedi llwyddo i gysylltu â'r dioddefwr a bod cymorth wedi cael ei gynnig a'i dderbyn.
* Dywedodd yr aelodau yr ymdriniwyd â'r achos hwn yn drylwyr a bod y cofnodion wedi'u dogfennu'n fanwl ac yn dda.
* At ei gilydd, roedd yr aelodau'n hapus â'r achos a’r canlyniad a roddwyd, gan nodi bod y canllawiau mewn perthynas â Throsedd Casineb wedi'u dilyn yn gywir.

Achos 4

* Roedd yr aelodau'n fodlon bod asesiad risg wedi'i gynnal a bod y risg wedi'i nodi'n gywir. Nodwyd hefyd yn gadarnhaol fod yr asesiad Trosedd Casineb wedi'i adolygu.
* Teimlai'r aelodau nad oedd yn glir a oedd canlyniad yr asesiad Trosedd Casineb yn cael ei adrodd fel isel neu ganolig.
* Nodwyd bod asesiad risg System Gwybodaeth Bregusrwydd Amlasiantaeth (MAVIS) wedi'i gwblhau. Fodd bynnag, holodd rhai aelodau a oedd cwblhau MAVIS yn berthnasol pe bai'r achos yn cael ei nodi fel risg isel. Dywedir mai dim ond ar gyfer achosion risg ganolig ac uchel y dylid defnyddio MAVIS.
* Gwelwyd cynnydd clir yn erbyn camau gweithredu yn erbyn y cynllun 13 pwynt.
* Nodwyd bod dyddiad geni'r dioddefwr yn anghywir ar y cofnodion.
* Roedd y dioddefwr wedi gwrthod y daflen cymorth i ddioddefwr a chyswllt y SCTC, ond roedd yr aelodau'n fodlon bod y rhain wedi'u cynnig a bod cymorth ar gael i'r dioddefwr pe baent yn dymuno.
* Er bod cyswllt cychwynnol y SCTC wedi'i wrthod, nododd cofnodion fod SCTC yn bresennol ar y safle. Canmolodd yr aelodau hynny.
* At ei gilydd, roedd yr aelodau’n fodlon a theimlent fod y canlyniad yn briodol.

Achos 5

* Cofnodwyd yr achos hwn fel aflonyddu/amddiffyn rhag trosedd aflonyddu ac nid fel Trosedd Casineb. Roedd yr aelodau'n fodlon bod y risgiau wedi’u nodi'n gywir ac yr ymdriniwyd â hwy’n briodol.
* Nododd yr aelodau fod contract dioddefwr wedi'i greu a bod diweddariadau wedi'u gwneud yn unol â'r cytundeb, gan roi cymorth boddhaol i'r dioddefwr.
* Roedd yr aelodau'n fodlon bod asesiad risg Trosedd Casineb wedi'i gwblhau a bod materion yn ymwneud â bod yn agored i niwed wedi’u hasesu.
* Sylwyd bod Goruchwyliwr wedi gofyn am y cynllun 13 pwynt a phresenoldeb SCTC ar ddau achlysur. Fodd bynnag, cadarnhawyd gan y swyddog yn yr achos mai camgymeriad oedd yr ail gofnod, ond ni chafodd hyn ei gymeradwyo gan y Goruchwyliwr.
* Teimlai’r aelodau fod yr achos, yn ôl pob golwg, wedi dilyn y broses Trosedd Casineb i ddechrau. Fodd bynnag, wrth i'r achos ddatblygu, nid oedd unrhyw dystiolaeth bod y broses Trosedd Casineb wedi’i dilyn.
* At ei gilydd, nodai adborth gan yr aelodau eu bod yn credu bod y canlyniad yn briodol.

Achos 6

* Roedd aelodau'r panel yn hapus bod y risgiau wedi'u nodi.
* Nododd yr aelodau nad oedd unrhyw dystiolaeth bod cynllun 13 pwynt trosedd casineb wedi’i greu.
* Nododd yr Aelodau fod y cofnod yn cynnwys gwybodaeth anghyson mewn perthynas ag oedran y dioddefwr.
* Roedd tystiolaeth bod asesiad risg Trosedd Casineb wedi'i gwblhau a bod materion yn ymwneud â bod yn agored i niwed wedi’u hasesu a'u trin.
* Roedd yr aelodau’n fodlon a gallent weld bod contract dioddefwr wedi’i greu a phecyn gwybodaeth i ddioddefwr wedi’i roi.
* Diweddarwyd y dioddefwr drwy e-bost yn unol â’r math o gyswllt y cytunwyd arno.
* Teimlai'r aelodau fod yr atgyfeiriad i SCTC yn araf, gydag SCTC yn cael eu penodi ar ôl y cyfnod 48 awr. Teimlwyd hefyd ei bod yn aneglur a oedd SCTC wedi cysylltu â’r dioddefwr ai peidio.
* Cododd yr aelodau bryder ynglŷn â'r iaith a ddefnyddir gan y Rhingyll mewn cymeradwyaeth. Gellid ystyried bod yr iaith a ddefnyddiwyd gan y Rhingyll yn ymddangos i fod yn cwestiynu anabledd y dioddefwr.
* Er bod yr achos hwn yn cael ei gofnodi fel Trosedd Casineb, teimlai'r aelodau nad oedd y broses wedi'i dilyn a'i chofnodi'n drylwyr gan ei bod yn ymddangos bod y rhestr wirio ar gyfer Trosedd Casineb yn anghyflawn.

Achos 7

* Nid oedd yr aelodau'n gallu cytuno a oeddent yn fodlon bod y risgiau wedi'u nodi a'u trin yn briodol.
* Teimlai'r aelodau nad oedd natur fregus y dioddefwr wedi'i hasesu'n drylwyr gan nad oedd unrhyw dystiolaeth o hyn yn y log.
* Canfuwyd nad oedd unrhyw gontract dioddefwr wedi'i greu.
* Darganfu'r aelodau nad oedd unrhyw gymeradwyaeth gan Oruchwyliwr o fewn y log, ac eithrio'r adolygiad a gynhaliwyd gan y Tîm Archwilio Troseddau. Fodd bynnag, nodwyd bod tystiolaeth o gwestiynu da gan Oruchwyliwr yn yr achos, gyda rhan plant yn cael ei hystyried.
* Tynnodd yr aelodau sylw at ddryswch ynghylch y ffaith bod yr un unigolyn yn yr achos wedi'i restru fel y dioddefwr ac fel y tyst hefyd.
* Teimlai'r aelodau fod canlyniad yr achos yn aneglur ac nid oedd yn amlwg bod y canlyniad wedi'i gyfleu'n glir i'r dioddefwr.

Achos 8

* Nid oedd yr aelodau'n fodlon bod y risg wedi'i hasesu a'i chofnodi'n gywir. Cofnodwyd yr achos fel aflonyddu, ofn cyhoeddus, braw neu ofid, gan arwain felly at beidio â thrin y mater yn gywir nac yn briodol. Roedd dryswch ynghylch sut y dylid bod wedi dosbarthu'r digwyddiad hwn.
* Mynegodd aelod y dylai'r digwyddiad Trosedd Casineb yn yr achos hwn fod wedi'i gofnodi a'i drin ar wahân i'r digwyddiadau eraill yn yr achos.
* Nododd aelodau'r panel fod dwy "restr wirio" wedi'u hychwanegu at y logiau ond nad oedd y naill na'r llall wedi'u cwblhau.
* Dywedodd yr aelodau fod canlyniad yr achos yr hyn yr oeddent yn ei ddisgwyl.

Achos 9

* Nododd Aelod wall yn y dogfennau. Cofnodwyd y dioddefwr fel Mr ond benyw ydoedd.
* Roedd yr aelodau'n fodlon bod y risgiau wedi’u nodi ac yr ymdriniwyd â hwy’n briodol.
* Roedd y digwyddiad yn gysylltiedig â chofnod a fodolai’n barod, felly nid oedd gan yr aelodau fynediad i'r wybodaeth gefndir. Roedd hi’n anodd penderfynu a ddilynwyd y broses Trosedd Casineb lawn wrth adolygu’r achos hwn fel cofnod annibynnol.
* Cynhaliwyd asesiad risg, ond ni allai’r aelodau nodi cynllun 13 pwynt. Gallai hyn fod o ganlyniad i'r wybodaeth gefndir sydd ar goll, gan y gallai'r cynllun 13 pwynt fod wedi'i gynnal fel rhan o'r digwyddiad cysylltiedig.
* Roedd aelodau'r panel yn fodlon bod materion yn ymwneud â bod yn agored i niwed wedi'u hasesu a'u trin. Cynigiwyd cymorth i'r dioddefwr.
* Gwrthododd y dioddefwr gyswllt pellach a thynnodd eu cŵyn yn ôl, ond roedd yr aelodau'n fodlon bod Swyddog Cymorth Troseddau Casineb wedi'i benodi ac wedi cysylltu â'r dioddefwr o fewn 48 awr i'r digwyddiad gael ei gofnodi.
* Barnwyd gan yr aelodau fod y canlyniad yn briodol, ac er i'r dioddefwr dynnu ei gŵyn yn ôl, credai'r aelodau fod y canlyniad wedi'i gyfleu'n glir.

Achos 10

* Roedd yr aelodau'n ansicr ynghylch sut y dosbarthwyd yr achos hwn. Cofnodwyd yr achos hwn fel ymosodiad ar y cofnod Digwyddiadau a Defnydd o Adnoddau "STORM" a Digwyddiad Casineb ar y "Log Ymholiadau".
* Cynhaliwyd asesiad risg, ond holodd yr aelodau eto a oedd yn ofynnol i MAVIS gael ei gynnal gan fod y risg wedi’i chofnodi fel un isel.
* Roedd aelodau'r panel yn fodlon bod cynllun 13 pwynt wedi'i gyfeirio ato a'i fod wedi’i ddiweddaru’n aml.
* Nododd yr aelodau y gwnaed cais am SCTC ond nad oedd wedi cysylltu â'r dioddefwr o fewn 48 awr. Nodwyd hefyd fod y canllawiau'n nodi na ddylai SCTC gysylltu drwy e-bost, ond roedd hyn yn amlwg yn yr achos hwn.
* Ni chanfuwyd unrhyw gymeradwyaeth i'r log gan SCTC, felly nid oedd unrhyw dystiolaeth bod un wedi cysylltu â'r dioddefwr.
* Tynnodd yr aelodau sylw at y ffaith bod sylw homoffobig wedi'i wneud yn ystod yr ymosodiad ac er na chredwyd mai dyma oedd achos yr ymosodiad, teimlai'r aelodau y dylid bod wedi dilyn y broses Trosedd Casineb lawn, gan gynnwys penodi SCTC.
* Oherwydd ansicrwydd ynghylch sut y dylid bod wedi cofnodi'r achos hwn, nid oedd yr aelodau'n gallu dod i gytundeb ynghylch a oedd yr achos hwn wedi cael y canlyniad priodol.

*Achos 11*

* Roedd yr aelodau'n fodlon bod yr achos wedi'i nodi'n gywir fel Trosedd Casineb.
* Roedd aelodau'r panel yn fodlon a gallent nodi'n glir bod asesiad risg Trosedd Casineb wedi'i gynnal. Nododd yr aelodau, er bod y risg yn isel, fod MAVIS wedi'i gwblhau.
* Dywedodd yr aelodau fod y swyddog yn yr achos a'r Goruchwyliwr wedi cwblhau'r log ymholiadau yn rhagorol.
* Roedd yr aelodau'n fodlon bod y broses Trosedd Casineb wedi'i dilyn yn glir, gyda diweddariadau clir a chrynodeb o'r camau a oedd heb eu cymryd wedi'u cofnodi.
* Nododd yr aelodau bod cyswllt cychwynnol wedi’i geisio gan SCTC o fewn 48 awr, ac roeddent yn fodlon â hyn.
* Nododd yr adborth fod y dioddefwr wedi cael eu diweddaru a’u cefnogi'n dda.
* Tynnodd yr aelodau sylw at eu pryder nad oedd yn ymddangos bod yna gofnod o bryder am y ffaith bod y troseddwr, o bosibl, yn beryglus ac yn droseddwr mynych gyda rhestr hir o droseddau dros flynyddoedd lawer.
* At ei gilydd, roedd yr aelodau'n fodlon ac yn derbyn bod y canlyniad yn addas i'r achos.

*Achos 12*

* Roedd ansicrwydd ymhlith yr aelodau gan fod yr achos wedi'i gofnodi fel ymosodiad ar gofnod STORM a Digwyddiad Casineb ar y Log Ymholiadau.
* Nododd yr aelodau fod asesiad risg wedi'i gynnal, ond nid oedd yn glir a ystyriwyd y risg yn isel neu'n ganolig.
* Roedd yr aelodau'n fodlon bod materion yn ymwneud â bod yn agored i niwed wedi cael sylw ac yr ymdriniwyd â hwy’n briodol, gyda chofnodion manwl a thrylwyr yn y log.
* Crëwyd contract dioddefwr a gallai aelodau nodi bod SCTC wedi'u penodi o fewn 48 awr. Roedd yr aelodau hefyd yn fodlon bod cymorth arall wedi’i gynnig, fel swyddog cyswllt LGBTQ+.
* Canfu'r aelodau y bu’n rhaid i’r Goruchwyliwr ysgogi’r SCTC a’r swyddog cyswllt LGBTQ+. Dywedodd yr aelodau na fyddai'r cysylltiadau hyn wedi cael eu gwneud pe na bai'r Goruchwyliwr wedi ysgogi gweithredu.
* Roedd yr aelodau, at ei gilydd, yn fodlon â’r canlyniad a gwnaethant nodi yr ymdriniwyd â'r achos yn dda.

*Achos 13*

* Roedd yr aelodau'n fodlon bod y risgiau wedi’u nodi ac yr ymdriniwyd â hwy’n briodol. Roedd mesurau arbennig ar waith hefyd oherwydd oedran y dioddefwr.
* Cynhaliwyd asesiad risg Trosedd Casineb. Nododd yr aelodau fod y risg yn isel. Cwblhawyd MAVIS, er bod yr achos yn risg isel, fodd bynnag, cydnabuwyd y gallai'r penderfyniad hwn fod oherwydd oedran y dioddefwr.
* Roedd aelodau'r panel yn fodlon bod y materion sy'n ymwneud â bod yn agored i niwed wedi cael sylw yn unol â hynny.
* Crëwyd contract dioddefwr ac roedd SCTC wedi cysylltu â'r dioddefwr o fewn 48 awr.
* Yn gadarnhaol, cofnodwyd cymeradwyaethau'r Goruchwyliwr yn glir yn y log.
* Ymdriniwyd yn drylwyr â'r achos o ystyried bregusrwydd ac oedrannau posibl y rhai dan sylw.
* Roedd diweddariadau i ddioddefwr yn unol â'r contract y cytunwyd arno ac roedd y dioddefwr wedi cael eu ddiweddaru’n dda.
* Roedd yr aelodau'n fodlon bod y canlyniad wedi cael ei gyfleu i'r dioddefwr a'i fod yn briodol ar gyfer yr achos hwn.

*Achos 14*

* Darparwyd pecyn dioddefwr i'r dioddefwr hwn a chytunwyd ar ba mor aml yr hoffai gael eu diweddaru.
* Gwnaed y cyswllt cyntaf gan SCTC yn dilyn ysgogiad gan Ringyll. Golygai hyn ei fod y tu allan i'r gofyniad 48 awr.
* Nododd yr aelodau na chynhaliwyd asesiad risg Trosedd Casineb.
* Yn gadarnhaol, nododd y cofnodion fod y dioddefwr yn hapus gydag ymateb yr heddlu.
* Dywedodd yr aelodau nad oedd yn ymddangos bod y rhestr wirio ar gyfer Trosedd Casineb wedi'i dilyn.
* At ei gilydd, teimlai'r aelodau nad ymdriniwyd â'r achos hwn yn unol â’r canllawiau mewn perthynas â Throsedd Casineb.

*Achos 15*

* Dywedodd yr aelodau nad oedd y dogfennau ar gyfer yr achos hwn yn glir. Nodwyd bod manylion cerbydau ar goll ar y dudalen flaen.
* Cofnodwyd yr achos fel Trosedd Casineb ac roedd yr aelodau'n fodlon bod y risg wedi'i nodi.
* Nodwyd bod yr achos yn dilyn y rhestr wirio ar gyfer Trosedd Casineb.
* Roedd SCTC wedi cysylltu â'r dioddefwr o fewn y 48 awr.
* At ei gilydd, dywedodd yr aelodau ei bod yn ymddangos yr ymdriniwyd â’r achos yn dda, a bod y dioddefwr wedi cael eu diweddaru.
* Roedd y canlyniad yr hyn yr oeddent yn ei ddisgwyl a barnwyd ei fod yn briodol ar gyfer yr achos.

*Achos 16*

* Roedd yr aelodau'n fodlon bod y risg wedi'i nodi a bod y weithdrefn gywir wedi'i dilyn.
* Roedd y dioddefwr wedi gwrthod cael eu diweddaru a'r pecyn i ddioddefwr; fodd bynnag, roedd yn gadarnhaol nodi bod y rhain wedi'u cynnig.
* Nododd yr aelodau fod llawer o adrannau’r rhestr wirio ar gyfer Trosedd Casineb heb eu hateb.
* Roedd y canlyniad yr hyn yr oeddent yn ei ddisgwyl a chytunwyd ei fod yn briodol.

# 3.0 Crynodeb

* Nododd yr aelodau bod adroddiadau MAVIS wedi’u cynnal mewn achosion lle'r oedd y risg yn isel. Holodd yr aelodau a oedd angen adroddiad MAVIS yn yr achosion hyn gan ei fod yn ymrwymiad sylweddol o ran amser i swyddogion.
* Nodwyd mewn rhai o'r achosion nad oedd canlyniad yr asesiad risg yn glir.
* Tynnodd yr aelodau sylw at y ffaith nad oedd y rhestr wirio ar gyfer trosedd casineb a'r rhestr wirio 13 pwynt bob amser wedi cael eu dilyn a'u cwblhau ym mhob achos.
* Canfuwyd na wnaed cyswllt gan SCTC bob amser o fewn y 48 awr gofynnol.
* Roedd yr aelodau'n fodlon bod bregusrwydd dioddefwyr wedi cael sylw priodol.
* Lle'r oedd cymorth yn cael ei gynnig a'i dderbyn, roedd dioddefwyr yn fodlon ar gamau gweithredu ac ymateb yr heddlu.
* At ei gilydd, roedd dioddefwyr wedi cael eu diweddaru’n dda am ganlyniad eu hachos.
* Roedd yn ymddangos bod yna amrywiaeth o ddogfennau yn cael eu defnyddio yn ystod yr achosion yr edrychwyd arnynt, er enghraifft, gwahanol ddulliau o gofnodi asesiad risg. Holodd yr aelodau am yr angen am gysondeb.
* Nid oedd gan bob achos gontract dioddefwr a/neu ddiweddariadau wedi'u cofnodi.
* Teimlwyd, oherwydd nad oedd cyfarfod rhithwir wedi digwydd a bod aelodau wedi gorfod anfon eu hadborth o bell, ei bod yn anodd i aelodau roi adborth heb fewnbwn gan yr heddlu a heb gefnogaeth trafodaethau SCHTh a’r Panel.

# 4.0 Arsylwadau

|  |  |
| --- | --- |
| **Arsylwadau** | **Ymateb yr Heddlu** |
| Holodd yr aelodau a ddylid creu adroddiad MAVIS ar gyfer achosion sy'n cael eu hystyried yn risg isel.  | Byddai adroddiad MAVIS yn briodol i reoli risg barhaus neu gynyddol ac felly ni fyddai'n cael ei ystyried fel arfer ar gyfer trosedd/digwyddiad casineb risg safonol (isel). Yr eithriad i'r rheol hon fyddai pan adroddir am dri digwyddiad/trosedd casineb o fewn cyfnod o 12 mis – mewn achos o'r fath, mae'r polisi'n penderfynu y dylid creu MAVIS.O edrych ar yr adborth, tybed a yw hyn yn berthnasol i unrhyw un o'r canlynol:Mae’r adborth ar Achos 10 yn sôn am y mater hwn; fodd bynnag, ni chrëwyd MAVIS ar gyfer y cofnod hwnnw.Achos 11. Yn yr achos hwn, ailagorwyd cofnod MAVIS hŷn yn ymwneud ag ymddygiad sy'n gysylltiedig ag ymddygiad gwrthgymdeithasol y troseddwr, ond ni chafodd ei greu o'r newydd.Achos 13. Mae’r adborth uchod yn nodi bod MAVIS wedi’i greu – mae’r log drosedd yn nodi 'dim angen MAVIS.' |
| Canfuwyd na phenodwyd SCTC bob amser ac ni wnaed cyswllt â'r dioddefwr bob amser o fewn 48 awr yn unol â'r canllawiau. | Nodir yr adborth hwn; er mai’r nod yw penodi SCTC ar gyfer cyswllt o fewn 48 awr, nid yw hyn bob amser yn bosibl. Edrychir ar y defnydd o SCTC o fewn y gyfundrefn archwilio ac felly mesurir perfformiad yn hyn o beth.At hynny, dylid tynnu sylw at y mater mewn cyfarfodydd rheoli dyddiol, ac fe’i hamlygir fel rhan o’r broses asesu risg casineb. |
| Canfuwyd nad oedd yr holl gofnodion wedi cael eu cymeradwyo’n rheolaidd gan Oruchwyliwr. | Rwyf wedi adolygu pob achos a chafodd pob un o’r 16 eu cymeradwyo’n rheolaidd gan Oruchwyliwr yn ystod oes yr ymchwiliad. |
| Canfuwyd na chrëwyd contract dioddefwr mewn nifer fechan o achosion.  | Nodwyd yr adborth ac fe gaiff ei rannu’n briodol. Dylai hyn fod yn digwydd. |
| Roedd yn ymddangos bod yna amrywiaeth o ddogfennau yn cael eu defnyddio drwy yn ystod yr achosion yr edrychwyd arnynt. Er enghraifft, roedd gwahanol ddulliau o gofnodi asesiad risg ac nid oedd pob achos yn defnyddio’r rhestr wirio 13 pwynt. Holodd yr aelodau a oes angen cysondeb ar y broses gywir i’w dilyn.  | Nodwyd yr adborth. Bu hyn yn her yn y misoedd diwethaf gan fy mod i wedi ceisio diweddaru nifer o ddogfennau a oedd wedi dyddio.Ers yr adolygiad a gynhaliwyd gan y Panel, rwyf wedi creu podlediad sy’n esbonio i swyddogion a staff yn union beth sy’n ofynnol ganddynt, ac wedi creu tudalen we benodol sy’n gartref i’r holl ddogfennau allweddol. Gobeithio y caiff y mater hwn ei ddatrys yn sgil hyn. |
| Rwy’n ddiolchgar iawn i’r Panel Sicrhau Ansawdd am gynnal adolygiad mor gynhwysfawr o’r troseddau casineb uchod. Mae’r adborth a’r canfyddiadau yn ddefnyddiol iawn a byddant yn cael eu trafod yn y grŵp troseddau casineb nesaf ym mis Ionawr. |